《偶成》
宋代·韩淲

闲多乏交游，生晚欠知友。栖迟强逢迎，汩没惮趋走。

几年荒野外，已觉安井臼。一旦朝市间，时亦泥杯酒。

纷纷夸毗儿，落落穷独叟。由来事箪瓢，岂是厌升斗。

湖波风泛莲，野岸日移柳。为问吴山头，何如楚溪口。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。